یوکرین کی سرحد پر روسی فوجوں میں اضافہ، ’تمام آپشنز‘ ہمارے سامنے ہیں: امریکہ
اس سوال پر آیا وزیر خارجہ انٹونی بلنکن سٹاک ہوم میں اپنے روسی ہم منصب سرگئی لاوروف سے بھی ملاقات کریں گے، معاون وزیرخارجہ کیرن ڈنفرڈ نے کہا کہ وہ ایسے دو طرفہ مذاکرات کے بارے میں کوئی اعلان نہیں کر سکتیں۔ تاہم، انہوں نے کہا کہ ''دیکھتے رہیے'' کیا ہوتا ہے
ویب ڈیسک — ''آپ اس بات کو سراہیں گے کہ تمام آپشنز ہمارے سامنے موجود ہیں، ایک ٹول کٹ ہے جس میں ہر طرح کا آپشن موجود ہے،‘‘ یہ بات یورپ اور یوریشئن افئرز کی امریکی معاون وزیرخارجہ کیرن ڈنفرڈ نے صحافیوں کو ٹیلی فون پر بریفنگ کے دوران بتائی۔ خبر رساں ادارے رائٹرز کے مطابق کیرن ڈنفرڈ نے کہا کہ اب یہ فیصلہ اتحاد کو کرنا ہے کہ نیٹو اگلا قدم کیا اٹھانا چاہتا ہے۔ کیرن نے یہ بات ایسے موقع پر کہی ہے جب آئندہ ہفتے امریکہ کے وزیر خارجہ انٹونی بلنکن نیٹو اور ’آرگنائزیشن فار سکیورٹی اینڈ کواپریشن ان یورپ (او ایس سی ای)‘ کے اجلاسوں میں شرکت کے لیے لیٹویا اور سویڈن کا دورہ کر رہے ہیں۔ کیرن کے بقول، ان ملاقاتوں میں ماسکو کی جانب سے بڑے اور غیر معمولی فوجی اضافے کا معاملہ ایجنڈے پر سر فہرست ہوگا۔ امریکہ، نیٹو اور یوکرین کے کئی عہدیداروں نے حالیہ ہفتوں میں روس کی فوجوں میں غیر معمولی اضافے اور یوکرین کی سرحد کے قریب نقل و حرکت پر تشویش کا اظہار کیا ہے۔ انہوں نے اس خدشے کا بھی اظہار کیا ہے کہ ہو سکتا ہے کہ روس اپنے پڑوسی ملک پر حملے کے لیے تیار ہو۔ روس نے ایسے جنگی خدشات کے الزامات کو مسترد کیا ہے۔ اس سوال پر آیا وزیر خارجہ انٹونی بلنکن سٹاک ہوم میں اپنے روسی ہم منصب سرگئی لاوروف سے بھی ملاقات کریں گے، ڈنفرڈ نے کہا کہ وہ ایسے دو طرفہ مذاکرات کے بارے میں کوئی اعلان نہیں کر سکتیں۔ تاہم، انہوں نے کہا کہ ''دیکھتے رہیے'' کیا ہوتا ہے۔